Удз гъэгъахэм я фестиваль
ФокIадэм и пэщIэдзэм Налшык къалэм щекIуэкIынущ удз гъэгъахэм я фестиваль. Ар къызэрагъэпэщ республикэм и щыхьэрым и махуэр щагъэлъапIэм ирихьэлIэу.
«Къэбэрдей-Балъкъэрым и къалащхьэм иджы етIуанэу щекIуэкIынущ удз гъагъэхэм я фестивалыр. Мыгъэрейм и дахагъэм къалэдэсхэм, абы еплъыну къэкIуэну дэтхэнэми гурыфIыгъуэ къаритынум и мызакъуэу, а къэкIыгъэ телъыджэхэм ятеухуауи куэд къыщащIэфынущ. Удз гъагъэхэр гъэкIыныр, абыхэм удз Iэрамэхэр къахэщIыкIыныр зи IэщIагъэхэу фестивалыр зэрекIуэкIынум и хъыбар зэхэзыхахэм ар яфIэгъэщIэгъуэн хъуащ икIи абы зыкърагъэхьэлIэну я мурадщ», — жиIащ къалэм зегъэужьынымкIэ «Арт-зал «Платформа» институтым и унафэщI Шыхъуэстэн Оксанэ.
Абы зэрыжиIамкIэ, фестивалыр яфIэгъэщIэгъуэн хъунущ удз гъагъэхэр гъэкIыным илъэс куэд хъуауэ хэтхэми, а IэщIагъэр зыфIэгъэщIэгъуэну абы зыхуэзыгъасэхэми, къалэдэсхэми, хьэщIэхэми. Фестивалым хыхьэу ирагъэкIуэкIынущ щIыпIэхэм щхъуантIагъэхэр щыхэсэным, шордакъхэмрэ цIыху щысыпIэхэмрэ гъэдэхэным теухуа лекцэхэр. Апхуэдэуи балигъхэмрэ сабийхэмрэ папщIэ мастер-классхэри ирагъэкIуэкIынущ.
«ЦIыху куэдым фестивалым зыкърагъэхьэлIэну гукъыдэж зэраIэр къэтлъытэри, зи зэфIэкI абы щызыгъэлъэгъуэну хуейхэм зыщрагъэтхын хуей пIалъэр шыщхьэуIум и 14 пщIондэ дгъэIэпхъуащ. Фестивалыр Налшык къалэ и курыкупсэм, ЗэгурыIуэныгъэм и утыкум деж, щызэхэтынущ фокIадэм и 4 — 6-хэм. Ди гуапэщ абы дыщызэIущIэну», — жиIащ Шыхъуэстэным.
ЩхъуантIагъэхэр къалэм щыхэсэным зи лэжьыгъэр теухуа совхозым и лэжьакIуэхэм илъэс кIуам фестивалыр щекIуэкIым лэжьыгъэ телъыджэ утыку кърихьауэ щытащ — Iуащхьэмахуэ къуршым и теплъэр мывэ зэмыфэгъухэм-кIэ ящIат. Ар апхуэдизкIэ дахэ хъуати, яфIэтелъыджэу цIыхухэр еплъырт, абдежым сурэтхэр щызытрагъэхырт.
Мыгъэрей фестивалми цIыхухэр дэзыхьэхын, абыхэм гукъинэж ящыхъун куэд зэрыщалъагъунум шэч къытрахьэркъым абы и къызэгъэпэщакIуэхэм.
ДЖАТОКЪУЭ Марьянэ.
